प्रधानमंत्री उनसे सीखें; पंजाब में जहरीली गैस लीक, 11 की मौत
Dainik Bhaskar Morning News and Latest Headlines; Here are today's top stories for you On Dainik Bhaskar. मोदी बोले- कांग्रेस मेरी तुलना सांप से कर रही है - रेसलर्स को मिली पुलिस सुरक्षा:बृजभूषण बोले- आरोप लगाने वालीं खिलाड़ी एक ही अखाड़े की - लुधियाना गैस लीक-दिमाग में जहर पहुंचने से 11 मौतें हुईं:डॉक्टर बोले- फेफड़ों पर असर नहीं
नमस्कार, 
प्रियंका गांधी ने कर्नाटक में चुनावी जनसभा को संबोधित किया। इस दौरान उन्होंने प्रधानमंत्री नरेंद्र मोदी पर निशाना साधा। प्रियंका ने कहा कि मोदी जी को मेरे भाई राहुल से सीखना चाहिए। वह देश के लिए गाली क्या, गोली खाने को भी तैयार हैं। उन्होंने कहा कि मैंने पहली बार कोई ऐसा PM देखा है, जो जनता के पास आकर रोता है और कहता है कि मुझे गाली लग रही है। वे जनता का दुख सुनने की जगह अपना दुखड़ा सुनाते हैं।
उधर, पंजाब के लुधियाना में जहरीली गैस लीक होने से 11 लोगों की मौत हो गई। इनमें 2 बच्चे भी शामिल हैं। स्थानीय लोगों ने बताया कि सीवरेज लाइन से अचानक जहरीली गैस निकलने लगी। इसके बाद लोग बेहोश होकर गिरने लगे। उन्हें अस्पताल ले जाया गया, लेकिन बचाया नहीं जा सका। मृतकों की बॉडी की जांच करने वाले डॉक्टर ने बताया कि दिमाग में जहर पहुंचने की वजह से मौतें हुईं।
आज के प्रमुख इवेंट्स, जिन पर रहेगी नजर
5 बड़ी खबरें, जो आपको अपडेट रखेंगी...
1. रेसलर्स को पुलिस सुरक्षा मिली, विनेश फोगाट बोलीं- प्रताड़ना के बारे में PM को बताया था
दिल्ली के जंतर-मंतर पर पहलवानों का धरना आठवें दिन भी जारी रहा। सुप्रीम कोर्ट के आदेश पर महिला खिलाड़ियों को पुलिस सुरक्षा दी गई है। मामले में विनेश फोगाट ने कहा कि हमारे साथ हुई प्रताड़ना के बारे में साल 2021 में प्रधानमंत्री नरेंद्र मोदी को बताया गया था। उन्होंने सब जल्द ठीक होने का आश्वासन देते हुए खेल मंत्री से मिलने को कहा था। हम खेल मंत्री से मिले तो 24 घंटे में सारी बातें बृजभूषण तक पहुंच गईं। इसके बाद हमें जान से मारने की धमकियां मिलीं। इतना टॉर्चर किया कि हम खुदकुशी कर लें।
उधर, WFI चीफ बृजभूषण सिंह ने कहा कि उनके खिलाफ पूरी साजिश कांग्रेस नेता दीपेंद्र हुड्डा और रेसलर बजरंग पूनिया ने रची है। उन्होंने दावा कि उनके पास एक ऑडियो है, जिसमें बजरंग पूनिया एक लड़की से बात कर रहे हैं। उससे कह रहे हैं कि किसी भी कीमत पर कोई लड़की उपलब्ध कराओ। हालांकि, उन्होंने ऑडियो को सार्वजनिक करने से इनकार कर दिया है।
पढ़ें पूरी खबर...
2. नेवी चीफ ने चीन से युद्ध की आशंका जताई, कहा- उन्होंने हिंद महासागर में 6 जहाज तैनात किए 
दिल्ली में ‘द चाणक्य कॉन्क्लेव’ के दौरान नेवी चीफ एडमिरल हरि कुमार ने चीन से युद्ध की आशंका जताई। उन्होंने कहा कि चीन के जहाज पाकिस्तान समेत कई देशों के पोर्ट के पास मौजूद हैं। वैसे संघर्ष का खतरा बहुत कम है, लेकिन फिर भी हम युद्ध की आशंका से इनकार नहीं कर सकते। उन्होंने कहा हम हिंद महासागर क्षेत्र में पूरी नजर बनाए हुए हैं। हमारी कोशिश यह जानने की है कि वहां किसकी मौजूदगी है और वे क्या कर रहे हैं। हम विमान, ड्रोन, जहाज, पनडुब्बी भी तैनात कर रहे हैं।
नेवी चीफ ने कहा कि पाकिस्तानी नौसेना बहुत तेजी से डेवलप हो रही है और वह अपने बेड़े में लगातार नए वॉरशिप जोड़ रही है। वहीं, चीन ने 10 सालों में कई जहाजों और पनडुब्बियों को शामिल किया है। इसके अलावा चीन तीसरे एयरक्राफ्ट कैरियर पर भी काम कर रहा है। साथ ही कई बड़े विध्वंसक जहाज बना रहा है।
पढ़ें पूरी खबर...
​​​3. कर्नाटक में प्रियंका बोलीं- मेरे परिवार को जो गालियां दीं, उस पर किताब छप सकती है 
कर्नाटक में प्रियंका गांधी ने चुनावी सभा के साथ रोड शो किया। उन्होंने कहा कि किसी ने प्रधानमंत्री जी के ऑफिस में बैठकर एक लिस्ट बनाई है। उस लिस्ट में जनता या किसानों की समस्याएं नहीं है। इस लिस्ट में ये जानकारी है कि मोदी जी को किसने और कितनी बार गाली दी। प्रियंका ने कहा कि मोदी जी को दी गई गालियां एक पेज में आ रही हैं। अगर मेरे परिवार को इन लोगों ने जो गालियां दी हैं, उसकी लिस्ट बनाएं तो कई किताबें छप सकती हैं। प्रियंका ने आगे कहा कि मोदी जी को हिम्मत रखनी चाहिए। ये सार्वजनिक जीवन है।
कर्नाटक में ही PM मोदी ने कहा था कि कांग्रेस ने मुझे गाली देने का पिटारा खोल दिया है। ये कांग्रेस के लोग मुझे सांप बुलाते हैं। सांप तो भगवान शिव की गले की माला है। मेरे लिए तो कर्नाटक और देश की जनता भगवान शिव के समान है।
पढ़ें पूरी खबर...
4. पंजाब के लुधियाना में जहरीली गैस लीक से 11 लोगों की मौत, 2 बच्चे भी शामिल 
पंजाब के लुधियाना में रविवार सुबह गैस लीकेज से 11 लोगों की मौत हो गई। हादसा ग्यासपुरा इंडस्ट्रियल एरिया के पास एक बिल्डिंग में हुआ। यहां पास से एक सीवरेज लाइन गुजरती है। सीवरेज से पानी आगे नहीं जा रहा था। एक युवक ने सीवरेज लाइन में डंडे मारे ताकि पानी निकल जाए। पाइपलाइन में पहला डंडा मारते ही युवक वहीं गिर पड़ा। उसके बाद गैस फैलनी शुरू हो गई। मौके पर सबसे पहले शिवम और अरविंद पहुंचे।
उन्होंने दैनिक भास्कर को बताया कि जब वह घटनास्थल के पास पहुंचे तो एक साथ 7 लोग जमीन पर पड़े नजर आए। कुछ लोग मदद के लिए पुकार रहे थे, लेकिन वहां की हवा में सांस लेना इतना मुश्किल हो चुका था कि दिमाग सुन्न सा हो गया। किसी तरह हिम्मत जुटाकर मुंह पर रुमाल वगैरह बांधा। अगर ऐसा नहीं करते तो हम भी वहीं पड़े मिलते। अभी भी 4 लोग अस्पताल में भर्ती हैं।
पढ़ें पूरी खबर...
5. PM बोले- 'मन की बात' के दौरान कई बार भावुक हुआ, दोबारा रिकॉर्डिंग करनी पड़ी
PM मोदी के 'मन की बात' कार्यक्रम के 100 एपिसोड पूरे हो गए। इसे पहली बार 3 अक्टूबर 2014 को प्रसारित किया गया था। हर महीने के अंतिम रविवार को PM मोदी इसके जरिए मन की बात करते हैं। 100वें एपिसोड को ऐतिहासिक बनाने के लिए भाजपा ने खूब तैयारियां कीं। यह एपिसोड आकाशवाणी के अलावा टीवी चैनलों और निजी रेडियो स्टेशनों सहित एक हजार से ज्यादा प्लेटफॉर्म पर ब्रॉडकास्ट किया गया। इसके अलावा संयुक्त राष्ट्र के न्यूयॉर्क स्थित हेडक्वार्टर पर इसे सुना गया।
100वें एपिसोड में PM मोदी ने कहा कि 'मन की बात' कार्यक्रम नहीं, यह मेरे लिए आस्था, पूजा और व्रत है। जैसे लोग ईश्वर की पूजा करने जाते हैं तो प्रसाद की थाल लाते हैं। मन की बात ईश्वर रूपी जनता जनार्दन के चरणों में प्रसाद की थाल जैसे है। PM मोदी ने कहा कि इस प्रोग्राम की रिकार्डिंग के दौरान मैं इतना भावुक हो गया था कि कई बार रिकॉर्डिंग रोकनी पड़ी। मेरे लिए ये सफर बेहद खास और महत्वपूर्ण है।
पढ़ें पूरी खबर...
आज का कार्टून BY मंसूर नकवी
कुछ अहम खबरें हेडलाइन में...
खबर लेकिन हटके...
तेज बारिश के बीच दूल्हे ने छाता ओढ़कर लिए फेरे, पुजारी घर के अंदर से पढ़ता रहा मंत्र
छत्तीसगढ़ में एक शादी के दौरान तेज बारिश होने लगी तो दूल्हे ने छाता ओढ़कर फेरे लिए। मौके पर मौजूद लोग हंसते रहे। लोगों ने कहा कि जल्दी-जल्दी शादी कर लो। वहीं, फेरे के समय पंडित जी घर के अंदर से ही मंत्र पढ़ते रहे। यह घटना कवर्धा जिले की है। शादी का वीडियो सोशल मीडिया पर वायरल हो रहा है। लोग इसे काफी पसंद कर रहे हैं। दूल्हे के रिश्तेदारों ने बताया कि शादी की रस्में पूरी हो गई थीं। मगर फेरे नहीं हो पाए थे और अचानक तेज बारिश होने लगी। इसी वजह से बारिश के बीच ही फेरे करवाने का फैसला किया गया। पढ़ें पूरी खबर...
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...